
Magyar gyermek populáció csontkor vizsgálata hagyományos és elektronikus radiológiai módszerekkel

Bevezetés: A gyermekek csontkor vizsgálatához a kéz röntgen felvételein alapuló viszonylag régi atlaszokat használnak. Kérdés , hogy ezek az atlaszok megbízhatók-e napjainkban is. Ennek érdekében egészségesnek tekintett gyermekek, kézsérülés miatt készült röntgen felvételeit tekintettük át. Ezek a felvételek újabb röntgen vizsgálat nélkül alkalmasak ún. egészséges kontroll csoport felállítására.
Célkitűzések és feltételezések: TDK munkám célja, tehát a kéz v. alkar traumás sérülések miatt kezelt betegek röntgenfelvételeiből utólag meghatározni a csontkort és a kapott eredményekből különböző szempontok szerint statisztikát készíteni. Továbbá meghatározni, milyen különbségek adódhatnak a mai digitális és a régebben alkalmazott atlasz- módszerek között.
Módszerek: Kutatásomat a Borsod-Abaúj-Zemplén Megyei Kórház és Egyetemi Oktató Kórház Gyermek Egészségügyi Központ Gyermekradiológiai Osztály beteganyagában végeztem. 1217 röntgen vizsgálat történt összesen valamilyen kéz traumát követően. Ebből kivettem azokat a felvételeket, amelyek nem feleltek meg a csontkor meghatározásához szükséges protokollnak, így összesen 416 beteg röntgen képének áttekintését végeztem el. Vizsgáltam az érintett személyek nemét, életkorát, és statisztikákat készítettem a normális, elmaradott és előrehaladott csontkorokról.
Eredmények: A gyermekek 66 %-a mindkét módszerrel normális értéket mutattak, s 33%-uk mutatott előrehaladott, vagy elmaradott csontkort. Ebből a 33%-ból viszont 9,6%-nál figyelhető meg valamilyen endokrin és egyéb betegség. A régi atlasz és újabb digitális csontkor meghatározási módszerek között lényegi eltérés nem volt, s a régebbi atlaszok megbízhatóan alkalmazhatók a pontos meghatározáshoz.
Támogatók: A dolgozat a TÁMOP -4.2.1.B-10/2 KONV 2010-0001 jelű projekt részeként az Európai Unio támogatásával, az Európai Szociális Alap társfinanszírozásával valósult meg.



